‘આ રહ્યા એ પત્રો,’ એમ કહીને અગલાયાએ નાસ્તિના ત્રણ પત્રો પ્રિન્સ સામે ફેંકીને વાત આગળ વધારી, ‘છેલ્લા એક અઠવાડિયાથી એ મારી સમક્ષ કરગરી રહી છે, કાકલૂદી કરી રહી છે કે મારે તને પરણી જવું જોઈએ. એ ગાંડી ભલે હોય, પણ એનામાં બહુ અક્કલ છે. એ એવું લખે છે કે હું એને બહુ ગમું છું અને મારી એક ઝલક દૂરથી જોવા મળી જાય એ માટે એ મથતી રહે છે. હું કેવી દેખાઉં છું એ જાણવામાં એને બહુ રસ છે. એ લખે કે તું મને બહુ ચાહે છે. તેં એની સાથે મારા વિશે જે વાતો કરી હશે તેના પરથી એને એવું સમજાયું છે કે તું મારા પ્રેમમાં છે. એ માને છે કે ફ્ક્ત હું જ તને સુખી કરી શકીશ. એનું કહેવું છે કે એ તને સુખી થતો જોવા માગે છે.’